Document ID: 32013D0002

ROZHODNUTIE RADY
zo 17. decembra 2012
o podpise Dohody medzi Európskou úniou a Arménskou republikou o zjednodušení vydávania víz v mene Európskej únie
(2013/2/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 5,
so zreteľom na návrh Európskej komisie,
keďže:
(1)
V spoločnom vyhlásení prijatom na samite Východného partnerstva, ktorý sa uskutočnil 7. mája 2009 v Prahe, bola vyhlásená politická podpora liberalizácii vízového režimu a zámer prijímať postupné opatrenia vedúce k zavedeniu bezvízového režimu pre svojich občanov vo vhodnom čase.
(2)
Dňa 19. decembra 2011 Rada poverila Komisiu, aby otvorila rokovania s Arménskou republikou o Dohode medzi Európskym spoločenstvom a Arménskou republikou o zjednodušení vydávania víz (ďalej len „dohoda“). Rokovania boli úspešne ukončené parafovaním dohody 18. októbra 2012.
(3)
Dohoda by mala byť podpísaná v mene Únie s výhradou jej uzavretia.
(4)
Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (1); Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
(5)
Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (2); Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
(6)
V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,
PRIJALA TOTO ROZHODNUTIE:
Článok 1
Týmto sa v mene Únie schvaľuje podpis Dohody medzi Európskou úniou a Arménskou republikou o zjednodušení vydávania víz s výhradou jej uzavretia (3).
Článok 2
Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
Článok 3
Toto rozhodnutie nadobúda účinnosť dňom jeho prijatia.
V Bruseli 17. decembra 2012

Labels: 18
15
5
11